Muistiorganisaatio
Kansallisen digitaalisen kirjaston perustan muodostavat kirjastot, arkistot ja museot sekä kulttuuriperintöaineistoa säilyttävät muut organisaatiot. Kansallinen digitaalinen kirjasto -hankkeen tavoitteena on varmistaa kulttuurin ja tieteen digitaalisten tietovarantojen tehokas ja laadukas hallinta, jakelu sekä pitkäaikaissäilytys. Hanke edistää myös kulttuuriperintöaineistojen ja asiakirja-aineistojen digitointia. Lisäksi Kansallinen digitaalinen kirjasto ylläpitää ja kehittää kirjastojen, arkistojen ja museoiden yhteistä asiakasliittymää (Finna) sekä välittää aineistoja Euroopan digitaaliseen kirjastoon Europeanaan.
Community as Opportunity (CO:OP)
Community as Opportunity (CO:OP) on vuosina 2015–2018 toteutettava digitointi- ja arkistohanke, jossa mukana on 17 eurooppalaista arkistoa ja yliopistoa. Hankkeen päämääränä on helpottaa yksityishenkilöiden hallussa olevan arkistomateriaalin digitointia, jakamista ja pitkäaikaissäilytystä. Lisäksi hankkeen toisena päämääränä on lasten ja nuorten mielenkiinnon herättäminen arkistoja kohtaan. Suomessa hankkeesta vastaa Kansallisarkisto.